ET Euroopa Liidu Teataja C 180/17

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 180/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„PEMBROKESHIRE EARLIES” / „PEMBROKESHIRE EARLY POTATOES”

EÜ nr: GB-PGI-0005-01087-29.01.2013

KGT ( X ) KPN ( )

1. Nimetus

„Pembrokeshire Earlies” / „Pembrokeshire Early Potatoes”

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Punktis 1 esitatud nimetusega tähistatava toote kirjeldus

Nimetusega „Pembrokeshire Earlies” / „Pembrokeshire Early Potatoes” tähistatakse maavitsaliste Solanaceae sugukonda kuuluva liigi Solanum tuberosum toore kartuli mugulaid. Kartul peab olema maha pandud, kasvatatud ja üles võetud määratletud geograafilises piirkonnas, Lääne-Walesi Pembrokeshire'i krahvkonnas.

Väike (läbimõõt 15–70 mm), ümmarguse või ovaalse kujuga mugul on pehme koore ning muudest kartulitest eristatava tugeva värske mullase ja pähklise maitse ja lõhnaga. Kartul on kreemja tekstuuri ning kogu mugula ulatuses valge kuni helekollase värvusega. Seemnemugulad pannakse maha iga aasta veebruari keskpaigast (rannikuäärsetel miinuskraadideta aladel isegi jaanuari lõpust) alates ning võetakse üles ajavahemikul mai algusest juuli lõpuni. Seda tehakse palju varem kui Walesi muudes osades, kuna määratletud piirkonna soojema kliima ning viljaka, kergesti haritava ja suurema äravooluga pinnase tõttu on seal külmaoht väiksem kui mujal Walesi sisemaal.

Kartuli „Pembrokeshire Earlies” / „Pembrokeshire Early Potatoes” ainulaadsed omadused on kujunenud Pembrokeshire'i piirkonna pehmes kliimas ja omapärastel muldadel, mille tõttu on võimalik kartulit varakult maha panna ja kasvatada ning ka üles võtta. Kartuli lühikesest kasvuperioodist ja värskusest on tingitud mugulate iseloomulik varajase kartuli mullane maitse.

Kartuleid müüakse tarbijate soovi kohaselt kas lahtiselt kaalu järgi või eri kaaluga pakendites.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kartul „Pembrokeshire Earlies” / „Pembrokeshire Early Potatoes” peab olema maha pandud, kasvatatud ja üles võetud määratletud piirkonnas.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Märgisel peab olema nimetus „Pembrokeshire Earlies” või „Pembrokeshire Early Potatoes”.

4. Geograafilise piirkonna täpne määratlus

Lääne-Walesi Pembrokeshire'i krahvkond.

5. Seos geograafilise piirkonnaga

5.1. Geograafilise piirkonna eripära

Pembrokeshire'i krahvkond asub Walesi kõige läänepoolsemas osas, mis on kolmest küljest merega piiratud. Pembrokeshire'i piirkonnale mõjub soodsalt lähedalasuv meri, mida on soojendanud Golfi hoovuse jätk Põhja-Atlandi hoovus. Tänu sooja veega Golfi hoovusele on kliima Suurbritannia läänerannikul soojem kui idarannikul. Mere lähedusest tingitud soojema ja tasakaalus kliima tõttu soojenevad Pembrokeshire'i piirkonna mullad varem, mistõttu kõnealune krahvkond sobib hästi kartulikasvatuseks. Kliima soojendavast mõjust tulenevalt on ka öökülmaoht väiksem ja seega idanevate mugulate kahjustused peaaegu olematud.

Määratletud geograafilise piirkonna mulla- ja kliimatingimused panevad aluse „Pembrokeshire Earlies” / „Pembrokeshire Early Potatoes” kartuli heale mainele. Tänu nimetatud tingimustele on kartulit „Pembrokeshire Earlies” / „Pembrokeshire Early Potatoes” võimalik varakult kasvatada ja üles võtta. Lühikese ja varajase kasvuperioodi tulemusena saadakse väikesed, eristatava värske mullase ja pähklise maitsega kartulid.

Pembrokeshire'i krahvkonna eriline aluspind on kujunenud eelkambriumi, Ülem- ja Alam-Paleosoikumi ajastu väga vanade kivide murenemise tagajärjel. Kartulit „Pembrokeshire Earlies” / „Pembrokeshire Early Potatoes” kasvatatakse enamasti rannikul lõunapoolsetel nõlvadel, punase liivakivi murenemisel tekkinud muldadel, mis on oma olemuselt viljakad, kergesti haritavad, vee suure äravooluga ning soojenevad kevadel kiiresti. Pembrokeshire'i piirkonna mõõdukas kliima ja viljakad mullad võimaldavad üheksa kuu pikkust põllukultuuride kasvuperioodi, mis on pikem ja varasem kui Walesi muudes osades. Pinnas on kivine; mugulate vigastamise vältimiseks eemaldatakse suuremad kivid, mulda jäetud väiksemates kivides säilib päeva jooksul kogunenud soojus ka öösel ning nii saab muld kiiresti soojeneda.

5.2. Toote eripära

Kartulile „Pembrokeshire Earlies” / „Pembrokeshire Early Potatoes” on tunnuslik ainulaadne välimus ja maitse, mille pärast seda hinnatakse. Kartuli mainest ja nõudlusest annab tunnistust asjaolu, et see on Walesi kõige varajasem, eristatava välimuse, maitse ja konsistentsiga kartuli sort.

Selleks et väikesed kivid mulda soojendaksid, jäetakse need mullaharimise käigus eemaldamata. Kui mullatemperatuur on 10 °C, äestatakse seda peenestamiseks ja vee äravoolu suurendamiseks. Seejärel aetakse sisse madalad vaod, kuhu pannakse mugulad kas käsitsi või masinaga. Kiire kasvu soodustamiseks pannakse mugulad ligikaudu 75 mm sügavusele mulda, kusjuures kartulist allapoole jääv mullakiht peaks olema sama sügav. Madalates vagudes soojeneb muld ja idanevad mugulad kiiremini. Varajase kartuli „Pembrokeshire Earlies” / „Pembrokeshire Early Potatoes” väikeste mugulate koristamine madalates vagudes on samuti hõlpsam.

Kartuli „Pembrokeshire Earlies” / „Pembrokeshire Early Potatoes” mugulad on väikesed, kuna need võetakse nii varakult üles. Muudest kartulitest eristab neid tugev värske mullane ja pähkline maitse ja lõhn. Koristamise kahe esimese nädala jooksul on kartuli koor pehme ja õrn, mistõttu peab kartuli käsitsemisel olema ettevaatlik. Kartulid võetakse üles käsitsi ning kahjustuste vähendamiseks müüakse neid puhastamata. Koristushooaja jooksul muutub kartuli koor piisavalt tugevaks, nii et neid saab küll ettevaatlikult masinaga koristada, kuid mugulate varajase ja pehme olemuse tõttu tuleb seda teha ülima hoolikusega.

Kartulil „Pembrokeshire Earlies” / „Pembrokeshire Early Potatoes” on turul oma kindel koht, mida tunnustab nii Ühendkuningriik kui ka kogu maailma toiduainetööstus. Paljud tippkokad ja toitlustusettevõtjad kasutavad seda kvaliteettoodet, mille nime võib menüüdes pidevalt kohata. Paljud mainekad restoranid ning põllumajandus- ja toiduainetööstuse ettevõtjad eelistavad just seda varajast kartulit.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

„Pembrokeshire Earlies” / „Pembrokeshire Early Potatoes” maine ja nõudlus selle järele on tingitud asjaolust, et see on Walesis kõige varajasem, tugeva värske mullase ja pähklise maitse ja lõhnaga kartul. Määratletud geograafilise piirkonna kliima ning viljakad, hästi haritavad, hea vee äravooluga kivised mullad tähendavad kasvupinna kiiremat soojenemist, mispärast Pembrokeshire'i krahvkonnas on kogu Walesi varajasim ja pikim kasvuperiood. Seetõttu on kartulit „Pembrokeshire Earlies” / „Pembrokeshire Early Potatoes” võimalik maha panna, kasvatada ja üles võtta varem kui Walesi sisemaa muudes osades. „Pembrokeshire Earlies” / „Pembrokeshire Early Potatoes” varajane ülesvõtmine tingib selle, et kartuli organoleptiliste omaduste kvaliteet erineb küpsete mugulate omast.

„Pembrokeshire Earlies” / „Pembrokeshire Early Potatoes” kasvatajatel on kaasasündinud teadmised kohalike olustike kohta ja selle varajase kartuli kasvatamisega seotud erioskused. Piirkonna ja põllukultuuriga seotud konkreetsed põlvest-põlve edasi antud oskused on kujunenud pikkade aastate jooksul. Selleks et pinnas saaks kiiresti soojeneda, on väga oluline, et mullaharimise käigus jäetakse mulda väikesed kivid. Kartulikasvatajatel peavad olema oskused ja teadmised selle kohta, millal on kõige õigem aeg eelidandatud kartul maha panna. Võimalikult suure saagikuse tagamiseks on vaja tunnetada ja mõista selliseid kohalikke olusid nagu mullaomadused ja -temperatuur ning ilm. Lisaks sellele võetakse kartulit „Pembrokeshire Earlies” / „Pembrokeshire Early Potatoes” koristusperioodi alguses üles käsitsi (mitte masinaga) ning kartuli pehme koore kaitseks müüakse mugulaid mullastena.

Varajase kartuli „Pembrokeshire Earlies” / „Pembrokeshire Early Potatoes” kasvatusega on tihedalt seotud määratletud geograafilise piirkonna ajalugu, millest nähtub selle majanduslik ja kultuuriline olulisus Pembrokeshire'i krahvkonna jaoks. Autor Redcliffe Salaman märgib oma raamatus „The History and Social influence of the potato” (kartuli ajalugu ja sotsiaalne mõju), et juba 1776. aastal oli kartulikasvatus Pembrokeshire'is laialt levinud. Teise maailmasõja päevil oli Pembrokeshire'i krahvkond ulatuslik kartulikasvatusala. Selle köögivilja kasvatamine muutus veelgi olulisemaks 1950ndatel ja on seda tänaseni. Turustusrühmitus Pembrokeshire Potato Marketing Group asutati 1980ndatel ja 1995. aastal ehitati töötlemistehas, kus kartulit „Pembrokeshire Earlies” / „Pembrokeshire Early Potatoes” sorteeritakse ja töödeldakse vastavalt eri turgude vajadustele.

Kartuli „Pembrokeshire Earlies” / „Pembrokeshire Early Potatoes” kvaliteet on hea mainega ning kõrgelt hinnatud nii Pembrokeshire'i kohaliku, Walesi, Ühendkuningriigi kui ka ülemeremaade toiduainetööstuse poolt. Paljud tippkokad ja toitlustusettevõtjad kasutavad seda kvaliteettoodet, mida võib piirkondliku eriroana menüüdes pidevalt kohata ning kuigi seda saab mitut moodi serveerida, on kõige populaarsem viis lihtsalt keedetud kartul võiga. Paljud mainekad restoranid ning põllumajandus- ja toiduainetööstuse ettevõtjad eelistavad just seda varajast kartulit.

Walesi Pembrokeshire'i Wolfscastle'i hotelli peakokk Owen Hall

„[- - -] minu arvates on kartul „Pembrokeshire Earlies” ainulaadse maitsega, sest Pembrokeshire'is on viljakad mullad.”

2009. aastal sai „Pembrokeshire Earlies” / „Pembrokeshire Early Potatoes” mitu auhinda True Taste of Wales, mis on pühendatud Walesi tõelisele maitsele.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.